A Bizottság 1378/2000/EK rendelete
(2000. június 28.)
a sertéshúságazatra vonatkozó vámkontingens megnyitásáról és ügyintézéséről szóló 1486/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékében meghatározott engedmények végrehajtásáról szóló, 1996. június 18-i 1095/96/EK tanácsi rendeletre [1] és különösen annak 1. cikkére,
mivel:
(1) A legutóbb az 1409/1999/EK rendelettel [2] módosított 1486/95/EK bizottsági rendelet [3] meghatározott időtartamra kontingenseket nyitott meg. A Kereskedelmi Világszervezet keretében a Bizottság kötelezettséget vállalt egyes sertéshús-ágazati termékek vámkontingenseinek növelésére. Szükséges a 2000. július 1-jétől érvényes behozatali szabályok által érintett új mennyiségek meghatározása.
(2) A sertéshús behozatalára vonatkozó kontingensek hasznosítása az utóbbi években alacsony volt, és a behozatali engedélyekhez szükséges viszonylag nagy összegű biztosíték a kereskedelmet elbátortalanító tényező lehet. A sertéshús-kereskedelem elősegítése és a behozatali engedélyek biztosítékainak a húságazatok közötti harmonizációja érdekében szükséges a biztosítékok mértékének felülvizsgálata.
(3) Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1486/95/EK rendelet a következőképpen módosul:
1. Az 1. cikk helyébe a következő szöveg lép:
"1. cikk
Az I. mellékletben említett behozatali vámkontingenseket a termékcsoportokra és az azokat megállapító feltételekre évente nyitják meg."
2. Az 5. cikk (3) bekezdése helyébe a következő szöveg lép:
"(3) Az 1. cikkben említett valamennyi termékre vonatkozó behozataliengedély-kérelem esetében 100 kilogrammonként 20 euró biztosítékot kell nyújtani."
3. Az I. melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2000. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. június 28-án.